На основу члана 103. Закона о основним правима бораца, војних инвалида и породица палих бораца (“Службени лист СРЈ”, бр. 24/98 и 29/98), савезни министар за рад, здравство и оцијалну политику прописује

**ПРАВИЛНИК**

**О МЕДИЦИНСКИМ ИНДИКАЦИЈАМА ЗА РАЗВРСТАВАЊЕ ВОЈНИХ ИНВАЛИДА У СТЕПЕНЕ ДОДАТКА ЗА НЕГУ И ПОМОЋ**

„Службени лист СРЈ”, број 37 од 27. јула 1998.

**Члан 1**.

Овим правилником прописују се медицинске индикације за разврставање војних инвалида од I до IV групе у степене додатка за негу и помоћ.

**Члан 2.**

У први степен додатка за негу и помоћ разврставају се војни инвалиди I групе код којих постоји оштећење организма предвиђено у Листи процената војног инвалидитета која је саставни део Правилника о утврђивању процента војног инвалидитета („Службени лист СРЈ”, бр. 36/98), у следећим тачкама:

- 67 Ексартикулација обе руке у рамену;

- 121б Ексартикулација у куку – обе ноге;

- 124 Обострана парализа лумбосакралног плексуса;

- 150г Клинички утврђена епилепсија настала услед повреде или болести кад су напади веома чести, једном или више пута дневно;

- 157 Слепило, односно губитак вида на оба ока;

- 192 Најтежи случајеви булбарне парализе;

- 200г Паркинсонизам – најтежег степена;

- 206 Консолидоване фрактуре кичме, са флакцидном параплегијом или спастичном параплегијом у флексији – трајна непокретност и везаност за постељу;

- 207г Консолидоване фрактуре цервикалног дела кичме, са лезијом цервикалне медуле и паретичним појавама на горњим и доњим екстремитетима – најтежи облици – инвалид непокретан и не може да се служи рукама;

- 208г Церебрални атаксички синдром после трауме (за прве две године привремено, а после трајно) – најтежи облици – немогућност кретања услед атакција;

- 209г Клинички утврђен полинеуритички синдром до стабилизације се оцењује привремено а после трајно – најтежи облици – тешка оштећења мотолитета са атрофијама, тешким трофичним сметњама и потпуном одузетошћу екстремитета – инвалид непокретан.

 Изузетно од одредбе става 1. овог члана, у први степен додатка за негу и помоћ могу се разврстати и војни ивалиди I групе код којих поред оштећења организма из става 1. овог члана постоје и друга оштећења (обострана ампутација екстремитета, ексартикулација ноге у куку, деменција, прогресивна раширена активна туберкулоза, са развијеном кахексијом и другим тешким компликацијама и др.), која војног инвалида чине неспособним за вршење свих основних животних потреба и захтевају непрекидну негу и помоћ другог лица.

**Члан 3**.

У други степен додатка за негу и помоћ разврставају се војни инвалиди I групе код којих постоји оштећење организма из Листе процената војног инвалидитета, које није наведено у члану 2. став 1. овог правилника.

**Члан 4**.

Војни инвалиди II, III и IV групе, код којих постоји оштећење организма за које је, заједно са војним инвалидитетом, у Листи процената војног инвалидитета предвиђено 100% – I група војног инвалидитета разврставају се, и то:

1) у други степен додатка за негу и помоћ – ако је оштећење организма обухваћено чланом 2. овог правилника;

2) у трећи степен додатка за негу и помоћ – ако је оштећење организма обухваћено чланом 3. овог правилника.

**Члан 5**.

Даном ступања на снагу овог правилника престаје да важи Правилник о медицинским индикацијама за разврставање војних инвалида од I до IV групе према степену потребе за негом и помоћи од стране другог лица и групи војног инвалидитета („Службени лист СФРЈ”, бр. 7/82).

**Члан 6.**

Овај правилник ступа на снагу наредног дана од дана објављивања у „Службеном листу СРЈ”.

Бр. 4/2-03-049/98-003

24. јула 1998. године

Београд

Савезни министар

за рад, здравство и

социјалну политику

др **Миодраг Ковач,** с. р.